CELEX: 31984R1048
Language: el
Date: 1984-04-13 00:00:00
Title: Κανονισμός (ΕΟΚ) αριθ. 1048/84 της Επιτροπής της 13ης Απριλίου 1984 περί τροποποιήσεως του κανονισμού (ΕΟΚ) αριθ. 1822/77 περί της εισπράξεως της εισφοράς συνυπευθυνότητας στον τομέα του γάλακτος και των γαλακτοκομικών προϊόντων κατά τη διάρκεια της γαλακτοκομικής περιόδου 1984/85

Avis juridique important

|

31984R1048

Κανονισμός (ΕΟΚ) αριθ. 1048/84 της Επιτροπής της 13ης Απριλίου 1984 περί τροποποιήσεως του κανονισμού (ΕΟΚ) αριθ. 1822/77 περί της εισπράξεως της εισφοράς συνυπευθυνότητας στον τομέα του γάλακτος και των γαλακτοκομικών προϊόντων κατά τη διάρκεια της γαλακτοκομικής περιόδου 1984/85  

Επίσημη Εφημερίδα αριθ. L 102 της 14/04/1984 σ. 0029 - 0030

***** ΚΑΝΟΝΙΣΜΟΣ (ΕΟΚ) αριθ. 1048/84 ΤΗΣ ΕΠΙΤΡΟΠΗΣ  της 13ης Απριλίου 1984  περί τροποποιήσεως του κανονισμού (ΕΟΚ) αριθ. 1822/77 περί της εισπράξεως της εισφοράς συνυπευθυνότητας στον τομέα του γάλακτος και των γαλακτοκομικών προϊόντων κατά τη διάρκεια της γαλακτοκομικής περιόδου 1984/85  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 1079/77 του Συμβουλίου της 17ης Μαΐου 1977 περί εισφοράς συνυπευθυνότητας και μέτρων προς διεύρυνση των αγορών στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 861/84 (2), και ιδίως το άρθρο 6,  Εκτιμώντας:  ότι το γενικό ποσοστό της εισφοράς συνυπευθυνότητας που εφαρμόζεται κατά τη γαλακτοκομική περίοδο 1984/85 καθορίζεται σε 3 % της ενδεικτικής τιμής του γάλακτος που ισχύει για την περίοδο αυτή και ότι το μειωμένο ποσοστό που εισπράττεται εντός του ορίου ετήσιας ποσότητας 60 000 χιλιογράμμων ανά παραγωγό εντός των μη ευνοουμένων ζωνών ανέρχεται, σύμφωνα με το άρθρο 1 παράγραφος 3 του κανονισμού (ΕΟΚ) αριθ. 1079/77, σε 2,5 % αυτής της ενδεικτικής τιμής·  ότι είναι αναγκαίο να τροποποιηθούν ανάλογα τα αριθμητικά ποσά που αναφέρονται στο άρθρο 2 παράγραφος 1 και το άρθρο 5 παράγραφος 2 του κανονισμού (ΕΟΚ) αριθ. 1822/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1388/83 (4)·  ότι το άρθρο 7 του κανονισμού (ΕΟΚ) αριθ. 1822/77 θεσπίζει ότι σε περίπτωση αλλαγής του ποσού της εισφοράς, που εκφράζεται σε λογιστικές μονάδες ή σε εθνικό νόμισμα, το ποσό που θα εισπράττεται για το μήνα ή για την περίοδο των εν λόγω τεσσάρων εβδομάδων είναι εκείνο που εφαρμόζεται την πρώτη ημέρα του μήνα ή αυτής της περιόδου των τεσσάρων εβδομάδων· ότι η αύξηση του ποσοστού της εισφοράς συνυπευθυνότητας από 2 % σε 3 % της ενδεικτικής τιμής του γάλακτος βάσει του κανονισμού (ΕΟΚ) αριθ. 861/84 του Συμβουλίου είχε σαν αίτιο την επιτακτική ανάγκη να καθοριστεί μια άμεση σχέση μεταξύ του επιπέδου παραγωγής των γαλακτοκομικών προϊόντων και των δυνατοτήτων και δαπανών διάθεσης των προϊόντων αυτών· ότι, για να ληφθεί υπόψη η σημασία των δημοσίων συμφερόντων που εμπλέκονται, είναι πρωταρχικό το αποτέλεσμα αυτής της αύξησης να λαμβάνει χώρα από την αρχή της γαλακτοκομικής περιόδου που καθορίζεται στις 2 Απριλίου 1984 από τον κανονισμό (ΕΟΚ) αριθ. 854/84 του Συμβουλίου της 31ης Μαρτίου 1984 (5)· ότι συνεπώς είναι σκόπιμο να υπάρξει παρέκκλιση στην εφαρμογή του προαναφερθέντος άρθρου 7 στην έναρξη της γαλακτοκομικής περιόδου 1984/85·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 1822/77 τροποποιείται ως εξής:  1. Στο άρθρο 2 το κείμενο της παραγράφου 1 αντικαθίσταται από το ακόλουθο κείμενο:  «1. Κατά τη γαλακτοκομική περίοδο 1984/85 το ποσό της εισφοράς είναι:  α) όσον αφορά το γενικό ποσοστό που αναφέρεται στο άρθρο 2 παράγραφος 6 του κανονισμού (ΕΟΚ) αριθ. 1079/77, 0,8229 ECU·  β) όσον αφορά το μειωμένο ποσοστό που προκύπτει από την εφαρμογή του άρθρου 1 παράγραφος 3 του κανονισμού (ΕΟΚ) αριθ. 1079/77, 0,6858 ECU ανά 100 χιλιόγραμμα γάλακτος αγελάδος.»  2. Στο άρθρο 5 το κείμενο της παραγράφου 2 πρώτο εδάφιο αντικαθίσταται από το ακόλουθο κείμενο:  «2. Κατά τη γαλακτοκομική περίοδο 1984/85, το ποσό της εισφοράς είναι:  α) όσον αφορά το γενικό ποσοστό που αναφέρεται στο άρθρο 2 παράγραφος 6 του κανονισμού (ΕΟΚ) αριθ. 1079/77, 0,9052 ECU·  β) όσον αφορά το μειωμένο ποσοστό που προκύπτει από την εφαρμογή του άρθρου 1 παράγραφος 3 του κανονισμού (ΕΟΚ) αριθ. 1079/77, 0,7543 ECU ανά 100 χιλιόγραμμα αποκορυφωμένου γάλακτος ή αποβουτυρωμένου γάλακτος που απολαύει της ενισχύσεως που αναφέρεται στην παράγραφο 1.»  3. Στο άρθρο 7 προστίθεται το εξής εδάφιο:  «εντούτοις, κατά παρέκκλιση των διατάξεων του προηγουμένου εδαφίου, το ποσό που θα εισπράττεται από τις 2 Απριλίου 1984 είναι εκείνο που εφαρμόζεται για τη γαλακτοκομική περίοδο 1984/85.»  Άρθρο 2  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 13 Απριλίου 1984.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 131 της 26. 5. 1977, σ. 6.  (2) ΕΕ αριθ. L 90 της 1. 4. 1984, σ. 21.  (3) ΕΕ αριθ. L 203 της 9. 8. 1977, σ. 1.  (4) ΕΕ αριθ. L 141 της 1. 6. 1983, σ. 46.  (5) ΕΕ αριθ. L 89 της 31. 3. 1984, σ. 1.